Il-Papa Emeritu Benedittu XVI qal li hu kien preżenti f'laqgħa fl-1980 li kien ġie diskuss transferiment ta' saċerdot li kien akkużat b'imġieba ħażina. Fi stqarrija maħruġa mis-segretaru ta' Benedittu XVI l-Arċisqof George Ganswein qal li l-laqgħa saret fil-15 ta' Jannar 1980. Id-direttur tas-Sala Stampa tas-Santa Sede Matteo Bruni kien qal lil Newsbook.com.mt li se jkun qed jiġi analizzat fid-dettal ir-rapport dwar il-Papa Emeritu Benedittu XVI dwar erba' każijiet ta' abbuż fuq minorenni li allegatament ġraw meta hu kien Arċisqof fi Munich, fil-Ġermanja. Bruni qal lil din il-kamra tal-aħbarijiet li l-Knisja Kattolika tikkundanna u turi sogħba għal kull tip ta' abbuż li allegatament ikun twettaq minn membri tal-kleru. Il-Vatikan se janalizza rapport dwar allegati abbużi fil-Ġermanja Huwa qal li l-Papa għadu għaddej jaqra rapport ta' kważi 1,900 paġna, li ħareġ fl-20 ta' Jannar. Dan ir-rapport iħares lejn it-trattament tal-każijiet fl-arċidjoċesi ta' Munich bejn l-1945 u l-2019. L-eks Kardinal Joseph Ratzinger kien mexxa l-Arċidjoċesi ta' Munich mill-1977 sal-1982. Il-Papa Emeritu Benedittu XVI ammetta li ta informazzjoni differenti waqt li saret investigazzjoni li trattat l-abbużi sesswali. Huwa enfasizza li dan ma sarx b' intenzjoni ħażina iżda riżultat ta' żball fl-editjar tal-istqarrija tiegħu. L-istqarrija temmet tgħid li l-Papa Benedittu kien iddispjaċut u skuża ruħu.